b'\n_START_ARTICLE_\nDeir al-Balah\n_START_SECTION_\nMaantiede\n_START_PARAGRAPH_\nDeir al-Balah sijaitsee Palestiinan Gazan kaistalla noin 14 kilometri\xc3\xa4 Gazan kaupungista etel\xc3\xa4\xc3\xa4n. Hallinnollisesti kaupunkiin kuuluu alue, joka on kooltaan noin 15\xc2\xa0km\xc2\xb2.\n_START_SECTION_\nHistoria\n_START_PARAGRAPH_\nArkeologisten l\xc3\xb6yt\xc3\xb6jen perusteella nykyisen kaupungin alue asutettiin pronssikaudella. Paikka oli muinaisten egyptil\xc3\xa4isten linnoitus. Er\xc3\xa4s alueelta l\xc3\xb6ydetty egyptil\xc3\xa4inen sarkofagi on ajoitettu 1200-luvulle ennen ajanlaksun alkua._NEWLINE_Alueen kuuluessa Bysantin valtakuntaan perustettiin vuoden 372 jaa. paikkeilla luostari, josta kaupnugin nykyinen arabiankielinen nimi on johdettu. Nimi Deir al-Balah viittaa vapasti k\xc3\xa4\xc3\xa4nt\xc3\xa4en taatelien luostariin. Kaupungissa oli tuolloin my\xc3\xb6s juutalainen yhteis\xc3\xb6, joka tunsi paikan nimell\xc3\xa4 Kefar Darom. Ristiretkien aikana paikka oli t\xc3\xa4rke\xc3\xa4 ristiretkel\xc3\xa4isten linna ja hallinnollinen keskus. Paikalla toimivat esimerkiksi temppeliherrat ja Johanniittain ritarikunta. Aijubidit valtasivat lopulta paikan ristiretkel\xc3\xa4isilt\xc3\xa4 ja siit\xc3\xa4 kehittyi pys\xc3\xa4hdyspaikka reitill\xc3\xa4 Kairota Damaskokseen._NEWLINE_Israelin itsen\xc3\xa4isyyssodan yhteydess\xc3\xa4 vuonna 1948 Deir al-Balahista tuli osa Egyptin hallitsemaa Gazan kaistaa. Samana vuonna perustettiin my\xc3\xb6s Deir al-Balahin pakolaisleiri kaupungin viereen. Israel miehitti alueen kuuden p\xc3\xa4iv\xc3\xa4n sodan aikana vuonna 1967. Israelilaismiehityst\xc3\xa4 kesti vuoteen 1994, jolloin kaupunki luovutettiin palestiinalaishallinnolle.\n_START_SECTION_\nTalous\n_START_PARAGRAPH_\nDeir al-Balah on tunnettu etenkin taatelien tuotantoalueena. Muihin paikallisen maatalouden tuotteisiin lukeutuvat esimerkiksi sitrushedelm\xc3\xa4t, mantelit, granaattiomenat ja viiniryp\xc3\xa4leet.\n_START_SECTION_\nV\xc3\xa4est\xc3\xb6\n_START_PARAGRAPH_\nDeir al-Balahin asukasluku oli vuonna 2019 Palestiinan tilastokeskuksen mukaan arviolta 78\xc2\xa0671. UNRWA:n mukaan Deir al-Balahin pakolaisleirill\xc3\xa4 asui lis\xc3\xa4ksi 25\xc2\xa0569 rekister\xc3\xb6ity\xc3\xa4 pakolaista.'